ইনস্টাগ্রামে ফিরলেন কোহলি! আচমকা কেন উড়েছিল তাঁর অ্যাকাউন্ট?

ওয়েব ডেস্ক: ইনস্টাগ্রামে (Instagram) ফিরলেন বিরাট কোহলি (Virat Kohli)। এই প্ল্যাটফর্মে এশিয়ার সবথেকে জনপ্রিয় অ্যাকাউন্টের মালিক ভারতের এই ক্রিকেট কিংবদন্তি। ২৭৪ মিলয়ন ইউজার তাঁকে অনুসরণ করেন। কিন্তু বৃহস্পতিবার রাতে আচমকা ইনস্টাগ্রাম থেকে উধাও হয়ে যায় কোহলির অ্যাকাউন্ট। এর পর থেকেই বিরাট-ভক্তদের মধ্যে তৈরি হয় উদ্বেগের পরিস্থিতি। শুরু হয় নানা জল্পনাও। অনেকেই দাবি করেন, তাঁর অ্যাকাউন্ট হ্যাক হয়েছে। তবে শুক্রবার সকালেই সেই সব জল্পনায় ইতি পড়ে। এদিন আনুমানিক সাড়ে আটটা নাগাদ ফের ইনস্টাগ্রামে দেখা যায় কোহলির আইডি।

উল্লেখযোগ্যভাবে, একই সময়ে কোহলির দাদা বিকাশ কোহলির ইনস্টাগ্রাম প্রোফাইলও ডিঅ্যাক্টিভেটেড অবস্থায় দেখা যায়। শুক্রবার কোহলির অ্যাকাউন্ট ফিরে এলেও, এই প্রতিবেদন লেখা পর্যন্ত বিকাশ কোহলির অ্যাকাউন্ট ফের সক্রিয় হয়নি। এই ঘটনাটি কি কোনওভাবে পরিকল্পিত, নাকি প্রযুক্তিগত ত্রুটি, তা নিয়ে এখনও পর্যন্ত বিরাট কোহলি, তাঁর ম্যানেজমেন্ট টিম বা ইনস্টাগ্রামের পক্ষ থেকে কোনও বিবৃতি দেওয়া হয়নি।

আরও পড়ুন: “ওদের সাহস নেই,” পাকিস্তানের বিশ্বকাপ খেলা নিয়ে বড় মন্তব্য রাহানের

এদিকে রাতভর এই ‘ডিজিটাল ব্ল্যাকআউট’ কোহলি-ভক্তদের মধ্যে তোলপাড় ফেলে দেয়। একদিকে যেমন অনেকে উদ্বেগ প্রকাশ করেন, তেমনই সোশ্যাল মিডিয়ায় ছড়িয়ে পড়ে বহু মজাদার মিমও। সাম্প্রতিক ভাইরাল ‘নিখোঁজ পেঙ্গুইন’ ট্রেন্ডের সঙ্গে কোহলির ইনস্টাগ্রাম উধাও হওয়ার ঘটনাকে মিলিয়ে নানা পোস্ট ঘুরতে থাকে সোশ্যাল মিডিয়া জুড়ে। যদিও আপাতত বিরাট কোহলির ইনস্টাগ্রাম অ্যাকাউন্ট ফের সচল। তবে কী কারণে এই আচমকা অদৃশ্য হওয়া, তা এখনও রহস্যই রয়ে গিয়েছে।